આ હત્યાકાંડ ર૦૧રમાં થયો હતો, પરંતુ સમાચારોની દુનિયામાં છેક હવે તે જાહેર થયો છે. ત્રણ વર્ષથી વધુ સમય સુધી એવું લાગી રહ્યું હતું કે શીનાના ભેદી રીતે ગાયબ થવાની ઘટના અંગે જાણે કોઇને ખબર જ નહોતી. શીનાની હત્યા ર૪ એપ્રિલ, ર૦૧રના રોજ થઇ હતી. શીનાનું ફેસબુક એકાઉન્ટ બંધ કરી દેવામાં આવ્યું હતું અને તેની મા ઇન્દ્રાણી મુખરજી બધાને એવું જ ભરમાવી રહી હતી કે તે અમેરિકા ચાલી ગઇ છે. તેનો ભાઇ મિખાઇલ ગૌહાતીમાં હતો અને ઇન્દ્રાણી મુખરજી દ્વારા તેને પણ આવું જ જુઠાણું બતાવવામાં આવી રહ્યું હતુું. પીટર મુખરજીની અગાઉની પત્નીથી થયેલા પુત્ર રાહુલ અને શીના વચ્ચે પ્રણય સંબંધો હતા અને તેથી ઇન્દ્રાણી મુખરજીએ શીનાને ખતમ કરી નાખી હોવાનું કહેવાય છે. ઇન્દ્રાણીએ શીનાની લાશનો સિફતપૂર્વક નિકાલ કર્યો હતો.